Մարզից ռեյտինգային ընտրակարգով, որպես նոր դեմքեր, առաջադրվելու են, օրինակ, «Գազպրոմ Արմենիա» ընկերության Շիրակի մարզի կառույցի ղեկավար Սերգեյ Ամիրբեկյանը, «Հայաստանի էլեկտրական ցանցեր» ընկերության Շիրակի «Ղարս» մասնաճյուղի տնօրեն Գագիկ Ֆարզադյանը: Հիշեցնենք, որ Կարեն Կարապետյանի վարչապետ նշանակվելուց եւ ՀՀԿ-ին անդամակցելուց հետո հայտարարվեց, թե նրանից հետո մոտ 7000 հոգի ՀՀԿ-ին անդամակցելու դիմում է ներկայացրել: Հետո պարզվեց, որ դրանց գերակշիռ մասը «Գազպրոմ-Արմենիա» ընկերության աշխատակիցներ են: Ավելի ուշ պարզվեց նաեւ, որ գազային ոլորտի աշխատակիցներին հետեւել են ՀԷՑ-ի աշխատակիցները: Հանրային ծառայության ոլորտի այս ընկերությունները Հայաստանում ամենաշատ աշխատակիցներն ունեն, եւ նրանց ղեկավարներին ռեյտինգային ցուցակ ընդգրկելով՝ ՀՀԿ-ն ցանկանում է նրանց ձայներն իր օգտին ուղղորդել: